אלברט פנחסוב

**אלברט פנחסוב** (נולד ב-9 בפברואר 1972) הוא פרופסור מן המניין, המכהן כרקטור אוניברסיטת אריאל בשומרון. פנחסוב מתמחה בחקר מנגנונים מולקולריים ותפקודיים של הפרעות נפשיות. כיהן בעבר כראש המחלקה לביולוגיה מולקולרית וכסגן נשיא ודיקן למחקר ופיתוח באוניברסיטה.

## ביוגרפיה
אלברט פנחסוב נולד בעיר נמנגן שבאוזבקיסטן. בין השנים 1990 ל-1994, למד ב-Gorkey Academy of Medicine, שבעיר ניז'ני נובגורוד, רוסיה.

בשנת 1994 עלה לישראל, והמשיך את לימודיו באוניברסיטת תל אביב, בה קיבל תואר שני (MSc) בשנת 1998, ובשנת 2002 הוענק לו תואר דוקטור לפילוסופיה (Ph.D) בתחום ביולוגיה מולקולרית וביוכימיה קלינית, בהנחיית פרופ' אילנה גוזס.

את השתלמות הבתר דוקטורט ביצע בחברת Johnson and Johnson בארצות הברית בין 2002–2004, שם עסק בפיתוח תרופות לטיפול במחלות ניוון עצבי בהנחייתו של ד"ר דאגלס ברנמן (Dr. Douglas Brenneman).

עם שובו לישראל, בשנת 2005 הצטרף פנחסוב למחלקה לביולוגיה מולקולרית באוניברסיטת אריאל ובין השנים 2008–2014, שימש בה כראש המחלקה.

בשנת 2014 מונה לסגן הנשיא ודיקן למחקר ופיתוח באוניברסיטה, הוא נשא בתפקיד זה עד שבשנת 2020 נבחר על ידי סנאט האוניברסיטה לכהן כרקטור במקום מיכאל זיניגרד שכיהן בתפקיד במשך 12 שנים.

פנחסוב הוא פרופסור מן המניין במחלקה לביולוגיה מולקולרית, ובבית הספר לרפואה ע"ש ד"ר מרים ושלדון ג. אדלסון, שבאוניברסיטת אריאל. בין פעולותיו הבולטות: הקמת מרכז לחקר המוח באוניברסיטת אריאל יחד עם פרופ' אסתר פרידע, הקמת התוכנית ללימודי קדם רפואה ביחד עם פרופ' יאיר שפירא וחברות בוועדת ההיגוי להקמת בית הספר לרפואה באריאל.

פנחסוב נשוי לאולגה ואב לשלושה ילדים. פנחסוב מתגורר בעץ אפרים.

## פעילות מחקרית
מחקריו מתמקדים בהבנת מנגנונים מולקולרים של הפרעות נפשיות והקשר בין התפתחות הפרעות אלו לבין עמידות לדחק.

בעזרת סלקציה גנטית, פותח במעבדתו מודל ייחודי בבעלי חיים עם תכונות בולטות של צייתנות ושתלטנות. בניסוי בעכברים הם הגיבו בצורה שונה לתרופות פסיכוטרופיות וגירויים סביבתיים והציגו רגישות שונה לדחק. בעזרת מודל זה, קבוצת מחקר בהנחייתו הראתה שרגישות תורשתית לדחק עלולה להתבטא בהתפתחות הדרגתית של דלקת כרונית, בבעיות מטבוליות שמשמשות מנגנון התפתחות של הפרעות נפשיות ובירידה בתוחלת החיים. המודל משקף ונותן תמונה מציאותית על הפרעות הפסיכיאטריות בקרב בני אדם ומשמש כלי לחקר מנגנוני ההפרעות הנפשיות והשלכותיהן על האורגניזם השלם, וכן על דרכי הטיפול בהם.

## פרסים
* 2002 – מלגה מטעם קרן בוכמן (Buchman Foundation Fellowship)
* 2002 – פרס מטעם המכון השווייצרי לביולוגיה התפתחותית (Switzerland Institute for Developmental Biology)
* 2003 – Johnson and Johnson Vision Award
* 2004 – פרס מטעם כתב העת לחקר המוח (Journal of Brain Research) Brain Research

## פרסומים
לפנחסוב כ-90 פרסומים אקדמאיים. בין פרסומיו הבולטים:

* T Kardash, D Rodin, M Kirby, N Davis, I Koman, J Gorelick, I Michaelevski, A Pinhasov, **[https://pubmed.ncbi.nlm.nih.gov/31734264/ Link between personality and response to THC exposure]**, Behavioural Brain Research 379, 112361, 2020, doi: 10.1016/j.bbr.2019.112361.
* M Bairachnaya, O Agranyoni, M Antoch, I Michaelevski, A Pinhasov, **[https://www.ncbi.nlm.nih.gov/pmc/articles/PMC6874436/ Innate sensitivity to stress facilitates inflammation, alters metabolism and shortens lifespan in a mouse model of social hierarchy]**. Aging (Albany NY) 11 (21), 9901, 2019, doi: 10.18632/aging.102440, PMCID: PMC6874436, 
* A Kreinin, S Lisson, E Nesher, J Schneider, J Bergman, K Farhat, J Farah, F Lejbkowicz, G Yadid, L Raskin, I Koman, A Pinhasov, **[https://www.ncbi.nlm.nih.gov/pmc/articles/PMC4444333/ Blood BDNF level is gender specific in severe depression]**. PLoS One 10 (5), e0127643, 2015, doi: 10.1371/journal.pone.0127643, PMCID: PMC4444333, 
* M Gross, A Pinhasov, **[https://pubmed.ncbi.nlm.nih.gov/26522843/ Chronic mild stress in submissive mice: Marked polydipsia and social avoidance without hedonic deficit in the sucrose preference test]**. Behavioural brain research 298, 25-34, 2016, doi: 10.1016/j.bbr.2015.10.049
* Y Feder, E Nesher, A Ogran, A Kreinin, E Malatynska, G Yadid, A Pinhasov, **[https://pubmed.ncbi.nlm.nih.gov/20427092/ Selective breeding for dominant and submissive behavior in Sabra mice]**. Journal of affective disorders 126 (1-2), 214-222, 2010, doi: 10.1016/j.jad.2010.03.018


## קישורים חיצוניים

* פרופ’ אלברט פנחסוב – רקטור אוניברסיטת אריאל בשומרון, באתר אוניברסיטת אריאל בשומרון
* אלברט פנחסוב, באתר של אוניברסיטת אריאל בשומרון

* 
* 
* BMP Lab, באתר אוניברסיטת אריאל בשומרון
* דף חוקר של אלברט פנחסוב, באתר ResearchGate
* 

## הערות שוליים

קטגוריה:בעלי תואר דוקטור מאוניברסיטת תל אביב
קטגוריה:ביולוגים ישראלים
קטגוריה:סגל אוניברסיטת אריאל בשומרון: בית הספר לרפואה
קטגוריה:סגל אוניברסיטת אריאל בשומרון: מדעי הטבע
קטגוריה:ישראלים ילידי אוזבקיסטן
קטגוריה:עולים בשנות ה-1990
קטגוריה:שערי תקווה: אישים
קטגוריה:ישראלים שנולדו ב-1972